  Виталий Пронин Школаез йылпумъясьёслэн пӧсь вакытсы кутскиз. ЕГЭ-осты ӟеч сётон понна тодоно куд-ог дэмланъёсыз. Соос сярысь вера Иж город администрациысь  «Подросток» центрысь психолог Марина Болтачева. Экзаменлы дасяськыны пуксьыку, ӝӧк вылысь вань кулэтэм арбериосты утялтоно. Мед кылёзы ручка, тетрадь но книга. Лэсьтоно план, кыӵе темаосысен кутскоды дасяськондэс. Нырысь ик басьтӥське секыт темаос борды. Быдэс книгаез йыре кельтыны капчигес луоз, солэсь люкетъёссэ, суредъёсын возьматыса, тетраде гожъяды ке. ЕГЭ-осъя дась тестъёсты лэсьтоно, секундомер кутыса. Шорлыдын котькуд заданилы кошке ог 2 минут. Ялан одӥг ужен вырыса, выль ивор йыре туж секытэн пыре. Соин ик 40-50 минут гожъяськем бӧрсьы 10-15 минут бызьылоно, тэтчано яке киужен выроно. Йыр ӟеч ужа, адями трос ву юэ ке. Но кофелэсь, газ вуослэсь возиськоно! Ӝӧк вылын мед сылоз, кылсярысь, вож чай яке минерал ву. Сиёно кубиста. Со мугорлы стрессэн нюръяськыны юрттэ. Та сяна, йыр шумпотоз кузятэмлы, емышлы, мульылы, чорыглы но шоколадлы. ЕГЭ мынон вакытэ изён дырез 1 часлы кузёмытоно. Угось ӵапак кӧлыку йырвиым ужаны кутске - трос иворез лач-лач интыя. ЕГЭ-эз сётыны уд быгатэ шуыса малпанъёсты улляно, син азе ӟечсэ гинэ пуктоно. Вунэтоно ӧвӧл: малпанъёс улонэ пыӵало. Дышетэм материалэз изён азьын яке вазь ӵукна нуналлы быдэ ог 10-15 минут учкылыса потылоно. Лыдӟиськон, гожъяськон вискады синъёсты кынисько? Азяды ӵуж яке зангари арбери пуктэ. Та буёлъёс йырез сазёмыто. Экзамен азьын 1 нуналлэсь азьвыл ӵукна вань дышетэм материалэз тодэ вайыны тыршоно, учкыса потоно. Нош ӝыт вань книгаосты но тетрадьёсты утялтоно. Поръяны поталэ, мунчое ветлэ. Йырды но, мугорды но мед шутэтскозы. Ольга Корепанова  